**Általános Szerződési Feltételek**

**Hatályos 2025. június 1. napjától**

1. **Általános rendelkezések**

A jelen általános szerződési feltételek (továbbiakban: „**ÁSZF**”) a **Pázmány Péter Katolikus Egyetem** (székhely: 1088 Budapest, Szentkirályi utca 28.; a továbbiakban „**Szolgáltató**”) által létrehozott és fenntartott „**Pázmány Kártya**” elnevezésű szolgáltatás (továbbiakban „**Szolgáltatás**”) igénybevételének általános rendelkezéseit határozza meg.

**1.1 Az ÁSZF hatálya**

Jelen ÁSZF az alábbi tevékenységekre terjed ki:

* a Szolgáltatás igénybevételére való regisztrációra,
* a Szolgáltatás igénybevételének alapvető feltételeire,
* a Szolgáltatás nyújtásának minimum és maximum szolgáltatási szintjére,
* a felhasználói bejelentések, észrevételek, panaszok, fogyasztói jogok kezelésére.

A Szolgáltató a jelen ÁSZF-t mindenki számára elérhetően közzéteszi nyomtatott formában a Szolgáltató mindenkori székhelyén, valamint elektronikus formában a [www.alumni.ppke.hu](http://www.alumni.ppke.hu) weboldalon (továbbiakban: a „**Weboldal**”).

Jelen ÁSZF a fentiekben megjelölt időponttól határozatlan ideig van hatályban.

**1.2 Fogalom-meghatározások**

*Felhasználó*: olyan, a Szolgáltatóval szerződéses jogviszonyban álló, vagy állt (jelenlegi hallgatók, volt hallgatók, munkavállalók, alumni tagok) természetes személy, aki a Szolgáltatóval a Szolgáltatás igénybevételére vonatkozó szerződéses jogviszonyban áll.

*Szolgáltató*: a Pázmány Péter Katolikus Egyetem, amely a Felhasználóval létrejövő szolgáltatási jogviszony keretében a Szolgáltatást nyújtja, a Szolgáltatás nyújtásáért felelős.

*Szolgáltatás*: a Szolgáltatóval a jelen ÁSZF felhasználó általi elfogadása következtében létrejött szolgáltatási szerződés feltételei alapján biztosított árkedvezmények összessége, amelyek a Szolgáltatóval együttműködési megállapodást kötött Szolgáltatási helyen, a Szolgáltatás nyújtását biztosító mobiltelefonos applikáció által vehetők igénybe.

Applikáció: „Pázmány Kártya” elnevezésű, iOS vagy Android operációs rendszerrel rendelkező mobiltelefonra telepíthető szoftver.

*Szolgáltatási hely*: azon fizikai vagy digitális térben megtalálható gazdálkodó szervezet, amely együttműködési megállapodás keretében vállalja, hogy a szolgáltatásai/termékei árából a Felhasználó részére árkedvezményt biztosít.

1. **A szolgáltatás igénybevételének menete**

A Szolgáltatás iOS vagy Android operációs rendszerrel rendelkező mobiltelefonra telepített Applikáción keresztül vehető igénybe, előzetes regisztrációt követően, a regisztrációhoz szükséges adatok megadásával, a jelen ÁSZF és Adatkezelési Tájékoztató elfogadásával, valamint a regisztráció Szolgáltató által jóváhagyása után.

**A szolgáltatás igénybevételének menete**

I. Az Applikáció telepítése
II. A regisztráció elvégzése az Applikációban a Felhasználó által

III. A regisztráció Felhasználó általi hitelesítése
IV. A regisztráció Szolgáltató általi jóváhagyása
V. A Szolgáltatás igénybevétele

**I. Az Applikáció telepítése**

Az Applikáció mobiltelefonra a Google Play Áruházból (Android) és a App Store Áruházból (iOS) tölthető le. Egy Felhasználó csak egy mobiltelefonra telepítheti az Applikációt.

Az Applikáció telepítését követően felmerülhetnek a Szolgáltató által kiadott szoftverfrissítések, amelyek igénybevételének Felhasználó általi megtagadása a szolgáltatásnyújtás korlátozottságával, illetve korlátozásával járhatnak.

**II. A regisztráció elvégzése az Applikációban a Felhasználó által**

A Felhasználó az Applikációban tud a Szolgáltatásra regisztrálni. A Szolgáltatásra való regisztrációhoz a Felhasználónak a Szolgáltatóval való személyes adatainak közlése szükséges.

Az adatbeviteli hibák kijavítására a Felhasználónak a regisztráció folyamata alatt bármikor lehetősége van, különösen a regisztráció befejezésével áttekinthetővé váló összesített adatok leellenőrzésekor.

A Felhasználónak a felelőssége, hogy a megadott adatok pontosan kerüljenek bevitelre, mivel a megadott adatok alapján kerül elbírálásra a regisztráció jóváhagyása. A regisztrációval a Felhasználó tudomásul veszi, hogy a Szolgáltató jogosult a hibás adatbeviteléből, a pontatlanul megadott adatokból eredő minden kárát és költségét a Felhasználóra hárítani. A Szolgáltató a pontatlan adatbevitel alapján történő regisztráció esetén a teljesítéséért való felelősségét kizárja.

A Felhasználó Applikációban való regisztrációjának lezárásához köteles a Szolgáltató jelen ÁSZF-jét és Adatkezelési Tájékoztatóját elfogadni. Ennek hiányában a Szolgáltató a szolgáltatásnyújtását jogosult megtagadni.

Az ÁSZF elfogadásával létrejövő szerződés a Felhasználó regisztrációjának törlésével, vagy a Szolgáltatás megszűnésével szűnik meg. A regisztráció megtörténtével a Felhasználó és a Szolgáltató között határozatlan idejű szolgáltatási szerződés jön létre.

A szerződés nyelve magyar. A szerződés nem minősül írásba foglalt szerződésnek.

A regisztráció Felhasználó általi teljeskörű elvégzésének annak Felhasználó általi megerősítése – hitelesítése - is szükséges.

**III. A regisztráció Felhasználó általi hitelesítése**

A Felhasználó regisztrációjának érvényességéhez kétfaktoros hitelesítés elvégzése szükséges, amely a Felhasználó által megadott elektronikus levelezési címre (e-mail) küldött elektronikus levélben elhelyezett kód Applikáción belüli beírása szükséges.

A hitelesítéshez szükséges kód sikertelen kézbesítése esetén a Felhasználó által újra kézbesítés kérhető.

Egy hitelesítési kód maximum 24 óráig érvényes, azután automatikusan hatályát veszti.

**IV. A regisztráció Szolgáltató általi jóváhagyása**

A Felhasználó általi regisztráció érvényességéhez a Szolgáltató jóváhagyása szükséges. Ezen jóváhagyás során a Szolgáltató ellenőrzi a szolgáltatás igénybevételéhez szükséges személyes adatok hitelességét és érvényességét.

A Szolgáltató a Felhasználó részére küldött elektronikus levél (e-mail) útján, a Felhasználó regisztrációjának hitelesítését követő, legfeljebb 24 órán belül közli a jóváhagyásának megadását, illetve megtagadását. A Szolgáltatás igénybevételének megtagadását a Szolgáltató köteles indokolni.

A Szolgáltató megtagadja a Felhasználó regisztrációját, ha a Felhasználó nem áll munkavégzésre irányuló jogviszonyban vagy nem áll vagy állt hallgatói jogviszonyban a Szolgáltatóval, illetve ezeken felül a Felhasználó által megadott személyes adatok a Szolgáltató nyilvántartásában szereplő személyes adatokkal nem egyeznek.

**V. A Szolgáltatás igénybevétele**

A Szolgáltatás (árkedvezmények) igénybevétele a Felhasználó által, annak regisztrációjához rendelt és Applikációban megtalálható QR-kód Szolgáltatási helyen történő felmutatásával történik. Ezen QR-kód felmutatásának hiányában a Szolgáltatási hely nem köteles az árkedvezmény érvényesítésére.

Az árkedvezmény a Felhasználót az igénybe vett termékek/szolgáltatások ellenértékét tartalmazó számla, vagy több számla esetén számlák végösszegéből illeti meg. Az árengedmény alapja a Szolgáltatási hely által nyújtott valamennyi szolgáltatás és/vagy értékesített termék alapára.

A Szolgáltatási hely maga dönt arról, hogy a Szolgáltatási hely által biztosított árkedvezmény más akciókkal összevonható-e. Erre a körülményre a Felhasználó figyelmét még a vásárlást, vagy a szolgáltatás igénybevételét megelőzően megfelelően felhívni köteles.

**3. Panaszkezelés**

A Szolgáltató a Felhasználói reklamációk és panaszok kezelésére kapcsolattartási címet tart fenn. A reklamáló/panaszos a reklamáció/panasz kivizsgálása érdekében köteles megadni a Szolgáltatónak azon adatokat, amelyek a reklamáció/panasz elbírálásához feltétlenül szükségesek.

Amennyiben a Szolgáltatóhoz panaszbejelentés vagy reklamáció érkezik, akkor a Szolgáltató a panaszt/reklamációt a vonatkozó jogszabályoknak megfelelően kezeli és az alábbiak szerint jár el:

A szóbeli panaszt azonnal megvizsgálja, szükség szerint orvosolja. A panasz/reklamáció kezelés módját előzetesen ismerteti, ahhoz az előzetes hozzájárulást beszerzi. Ha a panaszos/reklamáló a panasz/reklamáció kezelésével nem ért egyet, vagy a panasz azonnali kivizsgálása nem lehetséges, a Szolgáltató a panaszról és az azzal kapcsolatos álláspontjáról haladéktalanul jegyzőkönyvet vesz fel, és annak egy másolati példányát a panaszosnak legkésőbb az érdemi válasszal egyidejűleg, de legkésőbb 30 napon belül megküldi. A telefonon közölt panaszt a Szolgáltató egyedi azonosítószámmal látja el.

A panaszról/reklamációról felvett adatok rögzítésre kerülnek, amely alapján azonosítható a:

* panaszos/reklamáló neve, írásbeli elérhetősége (e-mail vagy postai cím),
* panasz/reklamáció előterjesztésének helye, ideje, módja,
* panasz/reklamáció részletes leírása,
* Szolgáltató nyilatkozata a panasszal/reklamációval kapcsolatos álláspontjáról, amennyiben a panasz azonnali kivizsgálása lehetséges,
* a panaszt rögzítő személy.

A Szolgáltató a panaszra/reklamációra vonatkozó adatokat öt évig őrzi meg, és azt az ellenőrző hatóságnak kérésre bemutatja.

*A Szolgáltató elérhetőségei reklamáció esetén*

A Szolgáltatónál reklamáció/panasz megtehető:

* elektronikus levél útján a következő címre küldve: pazmanykartya@ppke.hu
* Szolgáltatónak a székhelyére címzett levélben,
* Szolgáltató székhelyén, személyesen.

A vizsgálat eredményéről igény szerint a Felhasználó tájékoztatást kap. A Szolgáltatónál bejelentett valamennyi reklamáció/panasz annak beérkezésétől számított legkésőbb 30 napon belül kivizsgálásra és a panaszos a kivizsgálás eredményéről való tájékoztatásra kerül.

**4. A felelősség korlátozása**

A Szolgáltató a Szolgáltatás Felhasználó általi igénybevétele során feltételezi a Felhasználó részéről az internet lehetőségeinek és korlátainak ismeretét és elfogadását, különös tekintettel a technikai teljesítményekre és a lehetséges hibákra.

A Szolgáltató nem vállal felelősséget az alábbiakban felsorolt, meghiúsulást eredményező okokra:

- bármilyen működési hiba az internetes hálózatban, ami megakadályozza a Weboldal/Applikáció akadálytalan működését és a vásárlást,

- bármilyen meghibásodás, bármely vételi eszközben a kommunikációs vonalakon,

- bármely nem ajánlott vagy tértivevényes formában küldött levél – függetlenül attól, hogy papír vagy elektronikus formában érkezett – különösen bármely adat elvesztése,

- bármely szoftver nem megfelelő működése,

- bármely programhiba, rendkívüli esemény vagy technikai hiba következményei.

A Szolgáltató továbbá nem vállal felelősséget a Szolgáltatási hely által hibásan feltüntetett árért, a hibásan feltüntetett áron való ajánlattételt a Felhasználó nem fogadja el. Amennyiben elfogadja, azt a Szolgáltató mindenféle jogos igény mellett sem köteles teljesíteni. *Hibásnak tekinthető az ár, amikor egy termékkel kapcsolatban feltűnő értékaránytalanság áll fenn a termék valódi és feltüntetett ára között, amit egy átlagfogyasztónak azonnal észlelnie szükséges. A kereskedelmi gyakorlat megítélése során az olyan fogyasztó magatartását kell alapul venni, aki észszerűen tájékozottan, az adott helyzetben általában elvárható figyelmességgel és körültekintéssel jár el.*

* 1. **Záró rendelkezések**

A Szolgáltatónak nem áll rendelkezésére fogyasztókkal szembeni tisztességtelen kereskedelmi gyakorlat tilalmáról szóló törvény szerinti magatartási kódex.

A Szolgáltató fenntartja a jelen ÁSZF egyoldalú módosításának jogát, amelyet a Felhasználó kifejezetten elfogad. Nem minősül a jelen ÁSZF módosításának az abban esetlegesen előforduló elütések, helyesírási hibák kijavítása, vagy a Szolgáltatóra vonatkozó cégadatok módosítása és más adminisztrációs vagy a kötelezően alkalmazandó jogszabályok, jogszabályi rendelkezések változásából adódó módosítás/módosulás.

A jelen ÁSZF és/vagy az abban hivatkozott dokumentumok módosítását a Szolgáltató a módosulás hatálybalépését megelőzően – külön figyelemfelhívás mellett – nyilvánosságra hozza a Weboldalon és székhelyén nyomtatott formában.

A fentiek szerint javított vagy módosított ÁSZF közlése, továbbá azon módosított általános szerződési feltételek közlése, amely esetben a jogszabályi változás és/vagy hatósági aktus tette szükségessé a módosítást, az egyébként irányadó 15 napos határidőnél rövidebb is lehet.

A jelen ÁSZF-re és az az alapján létrejövő szerződésekre, illetve kötelmekre a magyar jog az irányadó.